ועדת הכלכלה, כנסת 15, פרוטוקול מספר 137, 2000-06-13 10:30

אברהם פורז: על סדר יומנו הצעת חוק פרטית של חבר הכנסת זנדברג: הצעת חוק לתיקון פקודת התעבורה (איסור הרכבת נוסע על אופנוע), התשנ"ט-1999.

אברהם פורז: האם היום בתקנות התעבורה יש עבירה בכך שמישהו מנסה להידחק בטור של מכוניות, למרות שיש קו הפרדה מקווקו?

אברהם פורז: אתן לך דוגמא, נוסעים בנתיבי איילון ויש נניח פניה ימינה באחת הירידות.

אברהם פורז: האם זה עבירה להמשיך בנתיב הישר, להגיע לקצה הטור ואז להידחף פנימה?

מלי סיטון: זה אסור, זאת עבירה.

רוני לוינגר: זה מופיע בתקנה 21(ב)(1) - קיפוח זכות.

רוני לוינגר: התקנה אומרת "כל עובר דרך חייב להתנהג בזהירות.

רוני לוינגר: כל עובר דרך חייב להתנהג באופן שלא: (1) יקפח זכותו של אדם להשתמש שימוש מלא באותה דרך".

רוני לוינגר: יש לנו פסק-דין האומר שאפילו אם מישהו נדחף ואחד הנהגים נתן לו רשות להשתלב, בכל זאת - זאת עבירה.

אברהם פורז: האם אני יכול לבקש מכם להעביר למשטרת תל-אביב בקשה שבכל המקומות האלה, כשיש ירידות מהסוג הזה, כשעומדים בטור, שיעשו בהם הגברת אכיפה ושוטר יעמוד בצומת?

אברהם פורז: אפילו אפשר לצלם את זה, זה מאוד קל, רואים בדיוק מה עושים המנוולים האלה.

אברהם פורז: אני אף פעם לא נותן להם להיכנס לפני, אני נלחם, אבל יש כאלה שלא יודעים להילחם.

אברהם פורז: האם אפשר לבקש מכם להגביר את האכיפה בעניין הזה?

רוני לוינגר: אפשר לבקש.

רוני לוינגר: זה נראה לי קשה ברמה האופרטיבית.

רוני לוינגר: קשה להעמיד שוטר ומצלמות בכל צומת.

אברהם פורז: רק בשעות השיא צריך להעמיד כמה שוטרים.

אברהם פורז: כדי שהנהגים, אלה שעושים את זה והאחרים, יראו שיש שוטר שרושם דוחות, כפעולה מרתיעה.

רוני לוינגר: אני אעביר את בקשתך לראש מחלקת התנועה.

אברהם פורז: אני מבקש לקבל דיווח חזרה, איזה פידבק מה נעשה בעניין הזה.

אברהם פורז: אני פשוט מרגיש פראייר כל בוקר.

אברהם פורז: זה מרגיז אותי ואני מגיע עצבני לעבודה.

לאה ורון: הרבה נהגים במדינת ישראל סובלים מהתופעה הזאת, מתעצבנים ממנה ואוכלים את עצמם.

אברהם פורז: אני כבר לא מדבר על אלה שנוסעים בשוליים ונכנסים.

אברהם פורז: כל העבירות האלה, שהן לא עבירות של בטיחות אלא עבירות של נימוס בכביש וקיפוח זכות, חייבות להיות נאכפות.

אברהם פורז: אני מבקש בעוד חודש לקבל מכם דיווח מה נעשה בעבירות האלה.

אברהם פורז: הייתי רוצה לראות אכיפה מוגברת.

אברהם פורז: אסור שאזרח שומר חוק ירגיש פראייר, כי בסוף גם אני לא ארצה להיות אידיוט ולחכות ואז גם אני אעבור את הטור ואדחף בקצהו.

אליעזר זנדברג: ואז יהיה טור של נדחפים ...

עדי שפריר: זה כמו מה שקורה כשכולם נוסעים בנתיב השמאלי ואתה צריך לעבור דווקא לנתיב הימני כדי לנסוע מהר.

אברהם פורז: אמרתי לכם מנהמת לבי.

אברהם פורז: מכאן אנחנו עוברים להצעת החוק שלפנינו.

אברהם פורז: רשות הדיבור לחבר הכנסת זנדברג.

אליעזר זנדברג: אדוני היושב-ראש, אקדים ואומר שהסכמתי לשנות את נוסח הצעת החוק, כפי שעלה בקריאה הטרומית, ולתקנו במהלך הדיונים בוועדה.

אליעזר זנדברג: זה היה בתיאום עם עוזר שר התחבורה הקודם.

אליעזר זנדברג: התיקון המרכזי דיבר על הפחתת התקופה שבה האיסור יחול.

אליעזר זנדברג: במה דברים אמורים?

אליעזר זנדברג: כאשר נהג מקבל רשיון נהיגה על אופנוע ומתחיל לנסוע, והוא מסיע אחרים על אותו אופנוע, עד שהוא לומד להכיר את כלי הרכב, את המגבלות של האופנוע - - -

אברהם פורז: אבל אדם קונה אופנוע כדי להסיע את החברה שלו.

אברהם פורז: כל היתר לא מעניין.

אברהם פורז: לא צריך אופנוע בשביל להגיע לשום מקום.

אברהם פורז: זה חוק נגד אהבה ...

אליעזר זנדברג: מסיבות פרקטיות אני חושב שהוא מעדיף רכב, אבל כל אחד וטעמו.

אליעזר זנדברג: הגענו לאיזה סיכום.

אליעזר זנדברג: אני רוצה בדיון זה להתקדם קדימה צעד אחד ואני חושב שאפשר יהיה לסיים.

אליעזר זנדברג: עו"ד סיטון דיברה איתי בטלפון שלשום על כך שהמשרד יתקין תקנה, שעולה בקנה אחד עם ההצעה, כפי שסוכם עליה.

אברהם פורז: האם מותר להם להתקין תקנה?

אברהם פורז: אני לא בטוח בכך.

תמיר שאנן: כבר היום הנושא מוסדר בתקנה 120, שבה נאמר: "נוהג אופנוע או תלת-אופנוע בדרך לא ירכיב עליו אדם אחר אלא על גבי המושב המיועד לכך והקבוע מאחורי הנוהג כשרגליו של האדם האחר נמצאות משני צדי האופנוע, או כשהוא יושב במושב הקבוע שברכב הצדי.

תמיר שאנן: "

אברהם פורז: זה עניין בטיחותי.

אברהם פורז: השאלה היא האם התקנות מאפשרות לשלול את האפשרות להסיע נוסע.

תמיר שאנן: יש כבר הגבלה.

תמיר שאנן: בתקנה 120(ג) נאמר "נוהג אופנוע שטרם מלאו לו שמונה עשרה שנים לא ירכיב עליו אדם אחר".

תמיר שאנן: אפשר להוסיף את זה.

אליעזר זנדברג: התיקון היום יחול על סוג מסויים של אופנועים, על-פי נפח המנוע.

מלי סיטון: לגבי האחרים יש הסדר אחר כבר.

אליעזר זנדברג: מבחינת סכנה, הבעיה היא באופנועים היותר קטנים.

אליעזר זנדברג: הרי מי שמקבל רישיון בגיל 18 בדרך כלל לא הולך לאופנועי הענק.

אליעזר זנדברג: אי אפשר לקבל בגיל 18 רישיון עבור אופנועים שיש להם נפח מנוע בין 50-500 סמ"ק, לפי הבנתי.

אברהם פורז: היום טוסטוס נוסע במהירות 80 קמ"ש.

אברהם פורז: בוא ניקח אפילו את הקטנועים של 50 סמ"ק.

מלי סיטון: הרישיון הוא רק לנהג.

מלי סיטון: אסור בכלל להרכיב על אופנועים עד 50 סמ"ק כך שבמילא זה לא חל.

אברהם פורז: למה?

רועי בן-משה: הכלי הוא קל מדי.

רועי בן-משה: לא רק בישראל, בכל העולם.

רועי בן-משה: הכלים האלה מבחינת בסיס הגלגלים שלהם, האורך והמשקל לא מיועדים לשני רוכבים.

אברהם פורז: זה בפירוש לא נכון.

רועי בן-משה: תוספת הרגליות לנוסע האחורי בדרך כלל נעשית בישראל על-ידי היבואן.

אברהם פורז: האם בנפח מנוע של 150 סמ"ק זה אפשרי?

רועי בן-משה: כן.

אברהם פורז: יש קטנועים שהפיסיקה שלהם, חוץ מהמנוע, היא זהה במודל של 50 סמ"ק ובמודל של 150 סמ"ק.

אברהם פורז: הכסא הוא כפול וגדול ויש רגליות המותקנות על-ידי היצרן.

אברהם פורז: הקטנוע הוא מאה אחוז כמו הדגם הגדול יותר, רק המנוע שלו יותר חלש.

אברהם פורז: למה לא לאפשר להסיע עליו נוסע?

רועי בן-משה: אם הוועדה הזאת תחליט לפטור את הקטנועים הללו, אני הראשון שאתמוך בכך.

אברהם פורז: אסור ליצור מצב שזורקים את התינוק עם המים המלוכלכים.

אברהם פורז: אם אני לוקח קטנוע של 50 סמ"ק שיצרן הרכב ייעד אותו לשני נוסעים - - -

מלי סיטון: לא מייעדים אותו לשני נוסעים.

אברהם פורז: אני רואה איך הוא בנוי.

אברהם פורז: אני רואה את המושב ואת הרגליות.

אברהם פורז: נשאל את יצרן הרכב.

אברהם פורז: אני מבין שאתם לא רוצים לעשות אימפרוביזציות, שעל טוסטוס קטן שלא מיועד לשניים פתאום יהיה רוכב נוסף.

אברהם פורז: אבל אם יצרן הרכב ייעד אותו לשני נוסעים, אז מה חשוב פה נפח המנוע?

אברהם פורז: אולי הוא אף יותר בטוח אם יש לו מנוע יותר חלש.

אברהם פורז: הפרמטר של נפח המנוע הוא לא הפרמטר הנכון.

אברהם פורז: הפרמטר צריך להיות מבנה הכלי.

אברהם פורז: התקנה הזאת מופרת כל הזמן.

מלי סיטון: אני אבחן את זה.

מלי סיטון: אני לא יכולה להשיב לאדוני מכיון שלא בדקנו את זה.

אברהם פורז: כלומר היום יש איסור מוחלט על הרכבת נוסע בכל כלי רכב של 50 סמ"ק?

אברהם פורז: זה אבסורד.

אליעזר זנדברג: אדוני היושב-ראש, הצעת החוק שלי באה להגביל על ציר הזמן.

אברהם פורז: מה שאתה אומר זה בסדר.

אברהם פורז: אתה אומר שנהג חדש לא ירכיב נוסע נוסף.

אברהם פורז: אבל זה נכון גם לרכב מעל 500 סמ"ק.

מלי סיטון: מעל 500 סמ"ק יש מגבלות אחרות, שאומרות: לפחות גיל 21, ולפחות שנה רישיון.

מלי סיטון: פה מדובר עד 500 סמ"ק.

אברהם פורז: אני יכול להבין שאתם אומרים שעדיף שנהג חדש, שהוא במילא לא מיומן, יסכן רק את עצמו.

אברהם פורז: זה בסדר גמור.

אברהם פורז: אבל אם הוא נהג ותיק ויש לו כלי קטן, למה שלא יסיע עוד נוסע אם הכלי מאפשר את זה?

אליעזר זנדברג: על-פי מה שהבנתי, משרד התחבורה ב-3.7 יקיים ישיבה של ועדת התיאום, שבה עתידים להכשיר את העניין הזה בתקנה.

אליעזר זנדברג: אני אומר כאן, שאם הדבר יושלם והתקנה תאושר, מבחינתי זה יעשה את המלאכה ולא יהיה צורך להמשיך את הליכי החקיקה.

אברהם פורז: ואם התקנה לא תאושר, אז אתה רוצה להמשיך בהליכי החקיקה.

אליעזר זנדברג: רציתי להציע דבר שלדעתי הוא פרקטי, בשים לב לנסיבות.

אברהם פורז: אתם רוצים בתקנה לצמצם את זה רק לחצי השנה הראשונה?

אליעזר זנדברג: הם רוצים לצמצם את זה לחודשיים.

אליעזר זנדברג: לדעתי זה מעט מדי אבל אני מוכן לקבל את העמדה שלהם.

מלי סיטון: זאת היתה ההסכמה שהושגה בזמנו.

אליעזר זנדברג: אני הסכמתי כי כך ביקשתם, לא בגלל שאני רציתי, אבל אני מוכן לעמוד בזה.

אברהם פורז: למה?

מלי סיטון: זה סף הזמן בפרופורציות מול נהג מלווה או נהג בודד ברכב.

מלי סיטון: אי אפשר להגביל את הצעירים לאורך זמן.

אברהם פורז: מידת הסכנה ברכב דו-גלגלי היא גדולה בהרבה מאשר במכונית.

אברהם פורז: אמנם לאחרונה שלחו לי הביתה פרסומת לכלי רכב מסויים של ב.

אברהם פורז: מ.וו, אופנוע עם כביכול תא נוסעים מוגן.

קריאה: זה אפילו יותר מסוכן.

אברהם פורז: אני לא יודע אם זה יותר מסוכן.

אברהם פורז: אני מניח שאם ב.מ.וו.

אברהם פורז: משווקים כזה כלי רכב הם בוודאי חושבים שזה יותר בטוח.

אברהם פורז: מידת הסיכון להיפגעות בתאונה במקרים של טעות בכלי-רכב דו-גלגלי גדולה בהרבה מאשר במכונית, שבה יש כריות אוויר ומוטות פלדה בצדדים.

אברהם פורז: לפיכך הגיוני דווקא ברכב דו-גלגלי להגיד לנהג שאם הוא רוצה להסתכן בנהיגה ברכב דו-גלגלי, בסדר, אבל שלא יסכן אחרים.

רוני לוינגר: אגף התנועה מתנגד להצעת החוק במתכונתה הנוכחית.

רוני לוינגר: את ההצעה לתיקון התקנה של משרד התחבורה טרם ראינו.

רוני לוינגר: אנחנו נהיה בוועדת התיאום ונוכל לדון בה.

רוני לוינגר: הבענו הסתייגות לגבי הצעת החוק היות ועל-פי הנתונים שבידינו בשנת 1999 ארעו 3 תאונות קטלניות שבהן נהרג נוסע על אופנוע.

רוני לוינגר: בכל 3 המקרים הנהג לא היה נהג חדש.

אליעזר זנדברג: בדקתם גם פציעות, לא רק תאונות קטלניות?

רוני לוינגר: בדקנו גם פציעות.

רוני לוינגר: היו 35 פציעות קשה.

רוני לוינגר: אני לא יודע בכמה מהן הנהג היה נהג חדש.

רוני לוינגר: מתוך ה-3 אף אחד לא היה נהג חדש.

רוני לוינגר: אני אישית בדקתי במחשב את שלושת המקרים.

רוני לוינגר: אין לנו מספיק נתונים כדי להחמיר.

רוני לוינגר: עם זאת, אני אומר שנדון על התקנה.

רוני לוינגר: אנחנו גם חושבים כמובן שהאכסניה המשפטית הראויה היא בתקנה 120, שמסדירה את כל הנושא של הרכבה על אופנוע.

רוני לוינגר: אולי זה המקום להגיד שאנחנו הצענו אולי להגביל את הגיל של הנוסעים, לא של הרוכב.

רוני לוינגר: כלומר, שאסור יהיה אולי להרכיב ילד בן 7.

רוני לוינגר: פנינו בעניין זה למשרד התחבורה כבר כמה פעמים.

רוני לוינגר: אפילו הצענו הצעה, כמו שעשינו לגבי ה-ABS או לפי המשקל - - -

אברהם פורז: זה כבר שני דברים שונים.

אברהם פורז: להגביל את גיל הילד, זה בגלל שכלי-הרכב אולי לא מאפשר לו ישיבה בטוחה.

מלי סיטון: כי ילד בן 7 לא מסוגל להגיע לרגליות.

אברהם פורז: מצד שני יש פה בעיה אחרת.

אברהם פורז: לפעמים יש הורה שאין לו אמצעים להסיע את הילד לבית-הספר והוא מרכיבו על אופנוע.

אברהם פורז: זה בעייתי.

רוני לוינגר: אני אומר, זה לא קשור ישירות להצעת החוק ונדון בזה במסגרת ועדת התיאום.

אברהם פורז: הצעת החוק מדברת על נהג חדש, שלכאורה הוא יותר מסוכן ורוצים למנוע את נזקיו.

רוני לוינגר: על-פי הנתונים שלנו היו 3 תאונות קטלניות, 3 הרוגים, ובאף אחד מהמקרים הנהג לא היה נהג חדש.

מלי סיטון: אני רוצה לחזק את ההבנה שהושגה, לגבי ההגבלה לחודשיים, עוד לפני הדיון בוועדת השרים לענייני חקיקה.

אליעזר זנדברג: חשבתי שאתם דנתם ובאתם אלי עם איזה מספר שחשבתם עליו.

אליעזר זנדברג: אני חשבתי שאם מדובר על חייל, שנמצא חודש בטירונות, אז ממילא החודש הזה חולף ואנחנו מפספסים קצת.

אליעזר זנדברג: אבל אני עומד בסיכום איתכם.

אליעזר זנדברג: סיכמנו על חודשיים אז אני לא אשנה את זה.

רועי בן-משה: אני ממועדון האופנועים הישראלי.

רועי בן-משה: אנחנו חושבים שכל ההגבלה היא מיותרת.

רועי בן-משה: השכיחות של היפגעות נוסעים, הרוגים או פצועים, היא מאוד נמוכה ברכב דו-גלגלי.

רועי בן-משה: כשאנחנו שוקלים את התועלת מול הרווח, מדובר במגבלה מאוד חמורה עם מעט מאוד רווח.

רועי בן-משה: לדעתי גם חודשיים היא מגבלה די קשה.

רועי בן-משה: בניגוד לרכב, לא מוציאים את הרישיון על אופנוע דווקא בגיל 18, כאשר כולם מוציאים את הרישיון.

רועי בן-משה: בדרך כלל פחות הורים מוכנים לממן לילדם רישיון לאופנוע ולכן את הרישיון על אופנוע קונה האדם מכספו בגיל מאוחר יותר.

רועי בן-משה: אנחנו מדברים כבר לא על ילד בן 17 שגר עם ההורים שלו אלא על סטודנט בן 21 שמוציא את הרישיון, ואז חלה עליו המגבלה ולא בתקופה שהוא בצבא, וזה הרכב היחיד שלו.

רועי בן-משה: הוא בדרך כלל גם לא מתגורר בבית.

רועי בן-משה: אם הוא רוצה להסיע את החברה שלו לסרט מדובר במגבלה קשה ובפגיעה.

רועי בן-משה: כל זה לאור העובדה שאין לזה תמיכה בנתונים.

רועי בן-משה: יש לי את נתוני הפגיעות ב-1996, ב-1993, ב-1999 כמו שמציינת המשטרה.

רועי בן-משה: גם שיעור הפצועים מאוד נמוך בקבוצת הגיל הזאת.

רועי בן-משה: דבר נוסף הוא משך התקופה.

רועי בן-משה: בסך הכל רוב האנשים שרוכבים על אופנוע רוכבים בשנות ה-20 לחייהם.

רועי בן-משה: זאת תקופה מאוד קצרה ואם מטילים מגבלה על אותה תקופה, היא מגבלה כבדה.

רועי בן-משה: הרכבת נוסע על אופנוע במרבית המקרים דווקא ממתנת את הנסיעה, בגלל ההשפעות הפיסיות של ההרכבה.

רועי בן-משה: אי אפשר לנסוע בצורה יותר מהירה על אופנוע.

רועי בן-משה: כפי שהיושב-ראש סיפר לנו, הוא מכיר היטב את ההשפעה של הרכבת נוסע נוסף על אופנוע.

רועי בן-משה: זה ממתן את הרכב.

אברהם פורז: זה לא ממתן אותו.

אברהם פורז: אתה מתמתן בגלל שהיציבות שלך פוחתת.

אברהם פורז: יש לך פחות יכולת תימרון ואז אתה פוחד.

אליעזר זנדברג: לכן אתה צריך להכיר את כלי-הרכב.

אברהם פורז: חלק גדול מהמשקל עובר לגלגל האחורי, על הגלגל הקדמי יש הרבה פחות משקל ואתה מרגיש שאתה "שט".

אברהם פורז: אם יש גם קצת חוסר אוויר בגלגל האחורי אז אתה בכלל לא יציב.

אברהם פורז: בקטנוע בפירוש ברגע שכמות כזאת של משקל, נניח 70-80 קילוגרם, מתיישבת בחלק האחורי אז היציבות שלך יורדת בהרבה ואז אתה משקשק.

רועי בן-משה: באופנוע גדול המושב ממוקם לפני הגלגל האחורי ולא עליו או מאחוריו ולכן זה מעט שונה אבל ההשפעה היא השפעה מרסנת.

רועי בן-משה: כשאתה רואה את זה בנתונים, בשיעורי הנפגעים, מדובר בשיעור מאוד נמוך של נפגעים.

רועי בן-משה: רק 10% מכלל הנפגעים הם נוסעים לעומת כ-50% ברכב אחר, ורובם דווקא בקבוצות הגיל הגבוהות.

רועי בן-משה: יש תופעה אחרת, שמוכרת למשרד התחבורה, שהסיכון באופנוע, בעיקר בתאונות קטלניות, עולה עם הגיל, כי הגיל פועל בכיוון ההפוך.

רועי בן-משה: להערכתנו אין לזה מקום כי זה פשוט לא נתמך בנתונים.

אברהם פורז: רבותי, אני רוצה להגיד לכם משהו, ואולי גם מתוך הניסיון האישי שלי.

אברהם פורז: היום חלק גדול מהאופנועים הם בידי אנשים בגיל יותר מבוגר, והם עוברים רק מבחן שליטה, הם אפילו לא עוברים בחינה רגילה.

אברהם פורז: מכיוון שזה בעקבות יוזמתי, זה בסדר גמור.

אברהם פורז: אני חושב שבכלל טוב שאדם שמתחיל לנהוג בכלי-רכב דו-גלגלי ינהג במשך תקופה מסויימת לבד, עד שהוא ילמד להכיר את המגבלות של השליטה והמשקל, ורק אחרי תקופה ירכיב נוסע.

אברהם פורז: מכיוון שהרוב זה גם כלים קלים, קטנועים, שבהם מידת היציבות פוחתת עם הרכבת הנוסע, אז עדיף שקודם כל ישלטו היטב ברכב לפני שיתחילו להרכיב נוסע.

אברהם פורז: לכן לדעתי ההבנה הזאת של חודשיים היא הבנה נכונה.

אברהם פורז: החודשיים האלה נותנים את הזמן המתאים למי שעכשיו התחיל לנהוג ברכב דו-גלגלי, קודם כל ללמוד לשלוט בו טוב לבד.

אברהם פורז: אחרי חודשיים, כשהוא כבר שולט בו לבד, הוא יוכל להרכיב נוסע נוסף.

אברהם פורז: לכן ההבנה שהושגה עם חבר הכנסת זנדברג נראית לי נכונה.

אברהם פורז: מבחינת הוועדה, אנחנו מאשרים את הצעת החוק לקריאה ראשונה.

אליעזר זנדברג: אני מציע שזה יהיה כנוסח ההצעה של התקנה.

אברהם פורז: נתקן אותו כפי שנאמר.

אברהם פורז: אם בתוך התקופה הזאת יתפרסמו התקנות - - -

מלי סיטון: הן חייבות לבוא לוועדת הכלכלה כתקנות.

אברהם פורז: מה יקרה אם אתם לא תביאו לנו תקנות?

אברהם פורז: אני לא רוצה להשאיר אותו באוויר.

מלי סיטון: על כך הושגה ההבנה, שאחרי ועדת התיאום זה יעבור לוועדת הכלכלה.

אברהם פורז: מבחינת הוועדה, אנחנו מאשרים את הצעת החוק לקריאה ראשונה אבל אנחנו לא נביא את זה למליאה במהלך 45 הימים הקרובים.

אליעזר זנדברג: עד לשבוע לפני סוף המושב.

אברהם פורז: אנחנו מצפים שבתקופה הזאת יבואו לכאן התקנות שלכם.

אברהם פורז: אם יבואו התקנות, החוק לא יעבור לקריאה ראשונה ובזה מטרתו של המציע תושג.

אברהם פורז: אם לא תגיעו תוך התקופה האמורה אז הצעת החוק תעלה לקריאה ראשונה.

אברהם פורז: האם יש לזה השלכה תקציבית?

אברהם פורז: אין השלכה על תקציב המדינה.

אברהם פורז: נתקן את הצעת החוק גם ל"חודשיים" במקום "שנה".

אליעזר זנדברג: יש נוסח שמופיע במכתב ששלחה גברת סיטון.

מלי סיטון: "בעל רשיון נהיגה לאופנוע, שנפח מנועו אינו עולה על 500 סמ"ק, לא ירכיב עליו אדם אחר אלא אם מלאו לו 18 שנים או אם הוא בעל רשיון נהיגה לאופנוע שני חודשים לפחות, לפי המאוחר".

אברהם פורז: גם תחזרו אלינו במשך התקופה הזאת עם תשובה לגבי השאלה שהצגתי לגבי רכב של 50 סמ"ק שהיצרן ייעד אותו לשני נוסעים.

אברהם פורז: למה לשלול את זה?

אברהם פורז: אני חושב שהמבחן לא צריך להיות נפח המנוע אלא מבנה הרכב.

רועי בן-משה: יש לי שאלת הבהרה.

רועי בן-משה: אדם שהיה לו רישיון לאופנוע 50 סמ"ק וצבר וותק בנהיגה של חודשיים או שנה, האם על-פי התקנות הוא יהיה מוגבל בהרכבה כאשר הוא עובר לרכב מעל 50 סמ"ק?

אברהם פורז: אני מציע שזאת תהיה מגבלה למי שלראשונה יש לו רישיון לאופנוע.

אברהם פורז: זאת אומרת, מי שעבר מנפח מנוע אחד לנפח גבוה יותר, הגדלת נפח המנוע לא צריכה לשנות, כי הוא כבר יודע איך מתנהג רכב דו-גלגלי.

אברהם פורז: אבל עצם הרכבת נוסע על רכב דו-גלגלי מחייבת התנהגות אחרת לגמרי.

אברהם פורז: גם מרחקי הבלימה מאוד משתנים.

אברהם פורז: זה מאוד משמעותי באופנוע קטן.

תמיר שאנן: כלומר, סעיף 1 נשאר ואילו סעיף 2 - - -

אליעזר זנדברג: אין צורך בסעיף 1.

אליעזר זנדברג: יש הגדרה בתקנות של "אופנוע".

אליעזר זנדברג: במקום סעיפים 1 ו-2 יבוא מה שכעת קראה עו"ד מלי סיטון.

אליעזר זנדברג: תודה רבה.

אליעזר זנדברג: אני מודה ליושב-ראש.

אברהם פורז: רבותי, אני מאוד מודה לכם.